เงินบริจาคช่วยเนปาล ลดภาษีเฉพาะบัญชีรัฐ
สรรพากรแจงเงินบริจาคช่วยเนปาลมาหักลดหย่อนได้เฉพาะผ่านหน่วยงานราชการ
29 เม.ย. 2558

สรรพากรแจงเงินบริจาคช่วยเนปาลมาหักลดหย่อนได้เฉพาะผ่านหน่วยงานราชการ 
กรมสรรพากรแถลงว่า ผู้บริจาคเงินและสิ่งของช่วยผู้ประสบภัยจากเหตุการณ์แผ่นดินไหวในประเทศเนปาล สามารถนำเงินหรือมูลค่าทรัพย์สินที่บริจาคหักเป็นค่าลดหย่อน หรือหักเป็นรายจ่ายในการเสียภาษีได้ตามเงื่อนไข ดังนี้1.ผู้บริจาคบุคคลธรรมดาได้ลดหย่อนเฉพาะการบริจาคเป็นเงินด้วยการโอนเงินเข้าบัญชีของหน่วยงานราชการที่เปิดรับบริจาค
นอกจากนี้ ผู้บริจาคสามารถนำเงินบริจาคไปหักลดหย่อนในการคำนวณภาษีได้ตามจริง (รวมกับเงินบริจาคอื่นๆ ด้วย) แต่ไม่เกิน 10% ของเงินได้หลังหักค่าใช้จ่ายและค่าลดหย่อนอื่นๆ แล้ว โดยใช้หนังสือสำคัญที่ส่วนราชการ หรือนิติบุคคลออกให้เป็นหลักฐานการลดหย่อน
2.ผู้บริจาคที่เป็นบริษัทหรือห้างหุ้นส่วนนิติบุคคล สามารถนำเงินหรือทรัพย์สินไปหักรายจ่ายได้ตามที่จ่ายจริง แต่ไม่เกิน 2% ของกำไรสุทธิในปีที่บริจาค แต่ต้องนำไปบริจาคให้แก่หน่วยงานราชการไทยเท่านั้น จึงจะนำไปหักลดหย่อนหรือหักรายจ่ายได้ 
ขณะที่คณะรัฐมนตรีได้อนุมัติงบประมาณช่วยเหลือเนปาล จำนวน 100 ล้านบาท รวมทั้งช่วยเหลือฉุกเฉิน 2 แสนเหรียญสหรัฐ พร้อมเปิดรับบริจาคเพิ่มเติม และทั้งส่งทีมกู้ภัยไปช่วยเหลือด้วย